སློབ་དཔོན་ཨཱརྱ་དེ་ཝའམ་སློབ་དཔོན་འཕགས་པ་ལྷ།

སློབ་དཔོན་ཨཱརྱ་དེ་ཝའམ་སློབ་དཔོན་འཕགས་པ་ལྷ་ནི། མགོན་པོ་ཀླུ་སྒྲུབ་དངོས་དང་ཁྱད་མེད་དུ་བརྩིས་ཤིང་། བོད་དུ་ཡོངས་གྲགས་ལྟར་ན། སིངྒ་གླིང་གི་རྒྱལ་པོའི་སྐྱེད་མོས་ཚལ་དུ་པདྨ་ལས་བརྫུས་ཏེ་སྐྱེས་ཤིང༌། རྒྱལ་པོས་ཀྱང་སྲས་ཀྱི་དོད་དུ་བསྐྱངས། མཐར་མགོན་པོ་ཀླུ་སྒྲུབ་ཀྱི་སློབ་མར་གྱུར་པར་བཤད། 

རྗེ་བཙུན་ཏཱ་ར་ནཱ་ཐའི་རྒྱ་གར་ཆོས་འབྱུང་དུ། སིངྒ་ལའི་གླིང་གི་རྒྱལ་པོ་པཉྩ་ཤྲི་གཾ་ཞེས་བྱ་བ་ཞིག་ལ་སྲས་མཚན་དང་ལྡན་པ་ཞིག་བྱུང༌། ཆེར་སྐྱེས་ནས་རྒྱལ་ཚབ་ཀྱི་ས་ལ་བཞག་ཀྱང་རབ་ཏུ་བྱུང་བ་ལ་ལྷག་པར་མོས་པར་གྱུར་ཏེ། མཁན་པོ་ཧེ་མ་དེ་ཝ་ཞེས་བྱ་བ་ལས་རབ་ཏུ་བྱུང་ཞིང་བསྙེན་པར་རྫོགས། སྡེ་སྣོད་གསུམ་པོ་མཐའ་དག་ལ་སྦྱང་བ་གནང་། 

ཡུལ་སྣ་ཚོགས་ཀྱི་ལྷ་ཁང་དང་མཆོད་རྟེན་དག་བལྟ་བའི་ཕྱིར་རྒྱ་གར་དུ་བྱོན། མགོན་པོ་ཀླུ་སྒྲུབ་རྒྱལ་པོ་བདེ་བྱེད་ཀྱི་ས་ནས་ལྷོ་ཕྱོགས་དཔལ་གྱི་རིར་གཤེགས་པའི་ཚེ་མཇལ་ཏེ། དཔལ་གྱི་རིར་སློབ་དཔོན་གྱི་ཞབས་པད་བསྟེན་ཞིང་བཅུད་ལེན་ལ་སོགས་པའི་དངོས་གྲུབ་མང་པོ་ཐོབ། 

ཁྱད་པར་དུ་མདོ་སྔགས་ཀྱི་གཞུང་མཐའ་དག་ལ་དཔྱིས་ཕྱིན་པར་སྦྱངས་ཤིང་། མགོན་པོ་ཀླུ་སྒྲུབ་སྐུ་འདའ་ཁར་བསྟན་པ་གཏད། ལྷོ་ཕྱོགས་ཀྱི་རྒྱུད་རྣམས་སུ་སློབ་མ་དང་ཉན་བཤད་ལ་སོགས་པས་སེམས་ཅན་གྱི་དོན་མཛད་ཅིང༌། གཙུག་ལག་ཁང་ཉི་ཤུ་རྩ་བཞི་བཞེངས་ཏེ་དེ་དག་ཏུ་ཐེག་པ་ཆེན་པོའི་ཆོས་གཞི་རེ་རེ་བཙུགས། བྲམ་ཟེ་ཐུབ་དཀའ་ནག་པོ་རྩོད་པས་ཕམ་པར་བྱས་ཏེ་སློབ་མར་གྱུར་པ་སློབ་དཔོན་དཔའ་བོ་ཡིན། 

ན་ལེནྡྲར་ཡུན་རིང་དུ་བཞུགས་ཤིང༌། སྐུ་ཚེ་སྨད་ལ་ལྷོ་ཕྱོགས་ཀྱི་རྒྱུད་དུ་གཤེགས་ནས་སེམས་ཅན་གྱི་དོན་རྒྱ་ཆེན་པོ་མཛད་དེ་ཡུལ་ཀཉྩི་དང་ཉེ་བའི་རཾ་ག་ནཱ་ཐ་ཞེས་བྱ་བར་སྒྲ་གཅན་འཛིན་བཟང་པོ་ལ་བསྟན་པ་གཏད་ནས་སྐུ་འདས། 

སློབ་མ་གྲགས་ཆེ་བ། སློབ་དཔོན་དཔའ་བོ་སོགས་མང་ངོ་། སློབ་དཔོན་འདིས་བསྟན་བཅོས་གང་མང་བརྩམས་པ་ལས། བོད་འགྱུར་ལ། དབུ་མའི་ལྟ་བ་རྒྱས་པར་བཤད་པ་[དབུ་མ་བཞི་བརྒྱ་པ།]དེ་མདོར་བསྡུས་ནས་བཤད་པ་[དབུ་མ་ལག་པའི་ཚད།]དེ་ལ་རྩོད་པ་སྤོང་བ་[འཁྲུལ་བ་བཟློག་པའི་གཏན་ཚིགས་གྲུབ་པ།]མཚན་ཉིད་དང་སྔགས་ཀྱི་གྲུབ་མཐའི་རྣམ་གཞག་སྟོན་པ་[ཡེ་ཤེས་སྙིང་པོ་ཀུན་ལས་བཏུས།]གསང་སྔགས་ཀྱི་ལྟ་སྤྱོད་གཏན་ལ་འབེབས་པ་[སྤྱོད་པ་བསྡུས་པའི་སྒྲོན་མ།]དེ་རིགས་པས་སྒྲུབ་པ་[སེམས་ཀྱི་སྒྲིབ་སྦྱོང་།]སྨིན་བྱེད་དབང་གི་ཆོ་ག་ལ་[རྡོ་རྗེ་གདན་བཞིའི་དཀྱིལ་ཆོག་སྙིང་པོ་མདོར་བསགས།]བསྐྱེད་རིམ་སྟོན་པ་[རྡོ་རྗེ་གདན་བཞིའིསྒྲུབ་ཐབས།]སོགས་སྣར་ཐང་བསྟན་འགྱུར་གྱི་སྔགས་ཕྱོགས་པོད[ཟ]པ་དང་། མདོ་ཕྱོགས་[ཙ]པའི་ནང་དུ་ཡོད། སློབ་དཔོན་འདིའི་ལོ་རྒྱུས་སྐོར། བུ་སྟོན་ཆོས་འབྱུང་དང་། རྗེ་བཙུན་ཏཱ་ར་ནཱ་ཐའི་རྒྱ་གར་ཆོས་འབྱུང་གཉིས་སུ་གསལ།

༢༠༡༦.༠༨.༡༡.ལ་སེར་བྱེས་རིག་མཛོད་ཆེན་མོའི་རྩོམ་སྒྲིག་པས་བཏུས་བསྒྲིགས་བྱས།